khistorydata/jeongjo-sjw-relations huggingface dataset:
정조 10년 · 목
敎曰。向以坡牧事。有道伯地方官分等處分之命矣。伊後多歧廉査。大體言之。柳文植固有不能檢下之罪。與渠躬犯驅逐之罪。大有間焉。然則勒加處分。殊欠綜核之政。然業因他事。已被重勘。此事自在勿論之中。事在道內。靡大靡細。莫非道伯不能檢飭之致。京畿監司徐有防。從重推考。在囚各人等。雖命放送。此外未及推問之類。一體放送。其中所謂該牧京裨。渠旣留衙。不可白放。令道伯更加嚴杖放送事。分付。○敎曰。今番幸行時。畿邑地方。有駕前呼籲或鳴金者。條件槪錄以來。而狀本則只以二度爲之。此必錯認於新定式而然。雖以猥濫勿施者。前此必皆枚擧列錄以聞。今何不爲乎。此後雖在勿施之科者。一依刑曹例。以其供招登聞。以勿施何如之意。措辭狀聞。俾無京外異規事。下諭于京畿監司。
정조 10년 · 강
京畿監司徐有防。以 英陵補土始役啓。
정조 10년 · 목
有防狀啓。卽接驪州牧使李重馥所報。則今二月十六日。補土堂上奉香祝下來。二十七日。行告由祭。當日卯時。補土始役緣由馳啓。○又啓言。　寧陵忌辰祭享設行後。祭報過限不呈。請地方官李重馥。獻官竹山府使申潚罪狀。令攸司御處。敎以。莫重報辭之遲滯。雖甚稽忽。本牧倅方以地方官。監董 陵役。宜有參恕之擧。姑先推考。稽報之邑倅。旣施問備。則獻官宜無異同。亦爲推考事回諭。○禮曹參判李文源。以 陵所補土始役啓。敎以。雖未躬臨。始役以後。憧憧一念。不敢少弛。卿等着意董役。補土築石被莎時形止狀聞。煙軍係是應赴之役。不得不如例使用。而凡係貽弊之端。另加禁戢事回諭。○敎曰。事係莫重工役。煙軍雖許使用。農時役民。一念憧憧。卿等知此意。本邑民人外。切勿使用。若有不足之事。則豈顧些少公費。必皆雇用。而煙軍之赴役者。錢米間。以一時米例。分給療飢次。以示朝家爲所重用煙軍。軫其勞給糧需之意。無論官民。使用之際。一切勿施鞭扑。申飭地方官及裨將等處。際聞宣傳官回奏之言。鍊戎臺軍亦有赴役者云。果已優給糧資否。亦令知悉。着意擧行事。一體下諭于補土監董堂上處。
정조 10년 · 강
申禁和義君墓犯葬。
정조 10년 · 목
京畿監司徐有防。以和義君墓所偸葬査啓。敎曰。以此報辭觀之。頑民之不有 先朝受敎。恣意容奸之狀。明若觀火。卿其除尋常親執嚴査。決處後狀聞。此後復有若此之弊。一依 先朝下敎遵行。本官如不察禁。本道又不察治。則隨現地方官道伯。難免其責。以此有旨辭意。自卿營。成給文券於奉祀孫處。以示朝家仰述之意。擧行形止。亦爲狀聞事回諭。
정조 10년 · 강
削偕來承旨洪仁浩職。
정조 10년 · 목
敎曰。領敦寧敦諭。昨夕使之往宣。而今已夜深。尙無書啓。如是遲滯。前所未見。方令政院査問。而且以原批答言之。在家取見。仍爲持去。以致傳敎謄入時見漏。院規無論大小公事。無得出望門外。則在家求見。已萬萬駭妄。因此査之。敦諭進去時。不詣朝房。自家中部往云。尤涉放肆。其無嚴極矣。偕來承旨洪仁浩削職。俾知有罪無得倖逭。
정조 10년 · 강
敦諭于領敦寧洪樂性。
정조 10년 · 목
承旨洪仁浩書啓。臣馳往傳諭于洪樂性處。則以爲。相職雖免。而誅罰未加。合辭雖停。而罪犯自在。前罪未勘。後罪繼發。縱使冒罪包羞。唐突進身。有不可得者。恭俟嚴誅云矣。臣旣承偕來之命。姑爲仍留。○敎曰。因偕來承旨之奉職無狀。昨夕敦諭。今於夜深之後。始見傳諭形止。承宣才已處分。而因此卿之入城。又差了一宿。豈勝咄歎。昨筵亦有申及於首揆者。卿想聞知。若以遽然入城。爲難安之端。則進住近城之地。以便傳諭之往來。在公私豈不便好乎。以卿平日無適莫無界限之素守。獨於今日。如是牢讓乎。誠非始料之所及。卿須安心勿辭。卽起前進。俟間隨承宣入侍事。偕來承旨更爲傳諭。夜漏已近四鼓。偕來進去承旨。勢難留門出去。待開門卽爲往宣。
정조 10년 · 목
敎曰。凡上言覆奏。皆以粘連啓目爲之。自是格例。今番禮曹回啓。則草記爲之。此必因昨年特敎草起回啓之命。而看作定式之規。如是循襲。該曹堂上推考。此後復舊例擧行。○敎曰。吏曹上言回啓。令次堂擧行。
정조 10년 · 강
遞抄啓文臣監試官。
정조 10년 · 목
敎曰。課講在明。且與文所有異。武所進去監試官中。抄啓文臣本職許遞。前望單子入之。待下批牌招。各以其窠。先進去後謝恩。
정조 10년 · 강
前直長閔彝顯上疏。賜批。
정조 10년 · 목
疏略曰。伏以臣伏見諭旨。以誠淺慚恧爲敎。申以經席圖治之切。由月筵講學之急。而責臣以幼學壯行之義。臣不覺五情顚錯。求死不得也。夫以臣子之逋慢辜負。反致君父之引以自咎。罪戾至此。益不可贖。且伏念春宮邸下。令質天成。睿智日長。昨年重陽。肇開离筵。此誠 宗社無疆之休。臣民莫大之慶也。其於別設講官。博求道術之士。以任輔導。而臣於此際。久據其選。至於幼學壯行。古訓則然。而幼無所學。妄欲自托於壯行之訓。則豈不舛誤耶。況所叨憲職。有國之紀綱。一時之名論係馬。豈容以如臣蔭途下品之人。越格苟充。以上誤國事。下妨賢路也哉。嗚呼有召而不赴。除官而不謝。有若草野之倨傲。而夙昔犬馬之誠。窹寐延頸之忱。無以自達於仁愛之天。此豈臣之所樂爲。誠以義在必辭。甘自陷於方命之誅。伏乞遞臣本職。收回召命。批以。向日敦召。罄悉知意。冀回若浼之心。庶副如渴之望矣。巽章又到。遯志益堅。瞿然失圖。繼以悵缺。噫士生斯世。自非果妄者。豈不思出而行道。展布所蘊耶。況爾初非高蹈之士。本是世祿之臣。同休共戚之義。愛君憂國之心。寧後於他人。而剡薦之登。已過三載。旌招之禮。凡厥幾次。一向邁邁。固守東岡。此豈所望於爾者哉。莫非予緇衣誠淺。權輿不承之致。反顧慚恧。無以爲喩。顧今春晷漸長。胄筵將開。輔導之方。此時爲急。微爾讀書之士。誰任薫德之責。爾須諒予諄複之諭。體予虛佇之望。復勿固辭。賁然登途。此批答下諭于持平閔彝顯處。
정조 10년 · 강
諮議曺霖上疏。賜批。
정조 10년 · 목
疏略曰。臣審己量才。百無一能。從來奏薦。皆出於平生未嘗識面之人。蓋目之所覩易辨。耳之所聞難詳而然也。矧今犬馬之齒。七十有六。前忘後失。動作顚錯。雖欲一謝恩命。其勢未由。伏乞絕其召命。放其草野。安其分願。批以。爾以白首窮經之士。其於此箇義理。想必講之有素。而固守林泉之志。若浼弓旌之招。無乃以斯世。謂不可有爲歟。不然。爾之今日處義。豈不有乖於幼學壯行之義耶。噫前後敦召。罄悉心腹。而遐心莫回。巽章又到。反顧歉歎。無以爲喩。況今春氣向暖。日晷漸永。尺衣看長。胄筵將開。顧爾所帶之職。卽是靑宮輔導之任也。爾須幡然登途。用副至意。此批答下諭于諮議曺霖處。
정조 10년 · 강
副修撰李晴上疏。賜批。
정조 10년 · 목
疏略曰。竊惟事有本末。治有先後。本者何。修身是也。先者何。養民是也。修身之要。卽窮理誠正。養民之要。卽求賢厚生修敎也。所以行之者一也。一者誠也。殿下聰明睿智。卓越百王。而其發於外。則終朝引對。未見吁咈之美事。日昃勞勤。徒欠保嗇底工夫。經綸之間。辭氣太露。黜陟之際。喜怒或偏。施措近於文具。聰聽詳於細務。則修身之方。恐欠於誠矣。當春則下賑恤之音。遇歉則施蠲減之澤。近自都圻市廛。遠至峽野嶺海。爲惠於民者。無一遺。可謂盡矣。而論其目下所見。則賦役頗繁。農民無甔石之資。海澤有稅。浦人失漁鹽之利。隣族之徵未祛。煙戶之役不均。田政或紊於俵災。兒弱尙患於簽丁。則養民亦欠於誠矣。伏願盡修身之誠。以極養民之誠。恭惟我春宮邸下。溫文之姿已著。英睿之識日啓文雅謹飭之人。非不簡於賓僚。而尤宜廣求宿德之士。以裨輔導之責。蓋取人雖以文學爲先。如或偏重。則重厚純慤之人。或不得見售。敏慧捷給之輩。或不免雜進。子曰。與其史也。寧野。惟殿下。深留意於從先進之治。以遺我春宮馬。朝參之日。百僚進言。尙未聞用某說而聽某言。博詢衆論。莫此爲盛。而終無實效。又莫此爲甚。如此而天變何以仰答。嘉言何以得聞嗚呼近日之弊。莫不以因循彌縫。作爲一副規模。懲討一事。首尾十年。一向靳持。以至近日諸賊。愈出愈兇。畢竟諉之以鉤覈路絕。乃有分等酌處之擧。 三司之論。前已悉之。而竊恐殿下。務在鎭安而忽於慮患。過加繹騷而急於收殺。辭本未拔。隱憂長在。請亟允三司之請。批以。新登瀛選。有此陳勉。極庸嘉乃。當留意。爾其勿辭察職。
정조 10년 · 강
平安監司鄭一祥。以冬至使先來狀啓馳啓。
정조 10년 · 목
冬至使安春君烿。 副使李致中狀啓。臣等於上年十一月二十三日。入栅之由。己爲馳啓。二十四日到鳳凰城。漂漢人十四名。交付於鳳城將處。鳳城以後。通官繼文章京特克愼護行。十二月初二日到瀋陽。留一日。方物雇車未及來到。故依例落留任譯二人。雇車齊到後。依盛京禮部公文。歲幣中紅綿紬一百疋。綠綿紬一百疋。生上木三百疋。大好紙一百五十卷。小好紙二千一百一十卷。呈納於該庫。其餘方物。交付押車章京。十四日到山海關。十六日到水平。途着我國漂人領來通官。不敢修啓。只以形止。行關於義州。二十二日到北京。當日詣禮部。呈表咨文。淸侍郞德明。率諸郞官祗受。禮部知會內。軍機大臣和珅以爲。二十四日。卽張家佛生日。皇上親幸松竹寺。使臣當接駕。故當日臣等詣神武門外等候。平明。皇帝乘黃屋轎出來。到臣等祗迎處。 禮部尙書德保。趨進轎前奏曰。朝鮮使臣接駕矣。皇帝自轎窓諦視曰。儞國王平安乎。臣等謹對曰。平安矣。二十七日。因禮部知會。詣鴻臚寺。 琉球國貢使一同演禮。三十日。行除夕宴於保和殿。令朝鮮琉球使臣入參。當日入保和殿陛上參宴。臣等坐於琉球使臣之上。正月初一日朝賀。以日食停免。日食時。各衙門堂官。齊赴禮部救食。初五日。皇帝幸天壇齋戒。初六日曉。親行祈穀祭。初八日。皇帝設歲初宴於紫光閣。臣等因禮部知會入參。設倡優雜戲。賜臣烿緞十六匹。 荷包十個。臣致中緞八匹。 荷包六個。初十日。皇帝幸圓明園。臣等祗送於三座門外。和珅指點而奏。皇帝自轎窓注視。十一日。因禮部知會。臣等與任譯數人。隨赴圓明園。十三日。臣等所住處。皇帝特賜餠餻一器。卽早膳中所頒。十四日。通官來言。皇上以爲。緞匹則每年例有所送。在該國未必爲奇。故將以文房器玩。別有所送。係是特恩。而當自軍機房。親授於臣等云。午後。臣等入山高水長閣。通官引臣等詣軍機朝房。禮部侍郞達春出立。以黃盤盛玉如意一柄。玉器二件。磁器四件。 玻璃器四件。硯二方。絹箋大小各二卷。筆二匣。墨二匣。洋磁珐瑯盒四件。雕漆盤四件。授臣等曰。此是皇上自內親揀。特送於國王云。故臣等祗受。仍入班次。諸般燈戲。擧皆整待。適因風勢大作。有旨停戲。十五日曉。臣等入正大光明殿陛上班次。皇帝陞殿後。更令臣烿進坐於殿楹外。臣致中仍坐殿陛上。各人。一桌。行酪茶一巡。酒一巡。設放生等戲。移時而罷。午後。臣等又入山高水長閣。皇帝出御閣簷下。 達春引臣等。入御座前。行一跪三叩頭。卽昨日領受物件之謝恩。仍令坐內班。觀角觗等技後。又出外班。賜餠果小饌。設盒燈炮★(火+章)鞦韆諸戲。迫昏退出。十六日。禮部令臣等姑爲退歸。十九日更爲來待。故退歸南館。十七日。禮部郞官。自圓明園來傳皇旨。令臣等製詩以進。卽刻立促。故臣等各製七言律詩一首。付呈。禮部知會內。朝鮮使臣。明日四鼓。往圓明園候旨可也。臣等又赴圓明園。詣禮部朝房。提督來言。應制詩俄纔入啓。仍有頒賞之命云。令臣等退去。禮部尙書德保。送通官要見應制詩。臣等卽爲謄給。昏時。禮部尙書和送臣等所製韻。仍又要和。臣等卽又和送。十九日。臣等又入山高水長閣。未入班次之前。禮部尙書到臣等坐處。頗致款。臣等謝其和韻。 通官引臣等。立於軍器朝房門外。德保出。賜臣等各緞一匹。絹箋二卷。筆墨各一匣。仍謂臣等曰。皇上已有旨。使臣觀燈戲後。當隨入慶豐園。少頃。皇帝出御山高水長閣。禮部尙書引臣等。入御座前。相去數步之地。行領賞謝恩禮。皇帝曰。儞們善作詩矣。禮部尙書令臣等扣頭。皇帝又曰。今有所送於儞國王。而道途遙遠。不必專价致謝。儞們歸傳可也。臣等對曰。謹當歸奏國王矣。禮部尙書又令叩頭。仍令坐於內班。諸般燈戲。一如十五日。而賜饌之時。皇帝輒以手指之。故餠茶之屬。每先及於臣等。 和珅來到坐側。勸食甚勤。正官及從人之在外班者。一一計數賜饌。此亦皇旨云。昏時。皇帝入內。禮部尙書引臣等隨入。歷許多迴廊。間有小湖。春氷未泮。皇帝乘雪馬。壯如龍舟。而亦以紙造成燃燭。其中。令臣等亦乘雪馬。涉湖登岸。皇帝先入慶豐園。坐於樓下。背後設琉璃屛。和珅引臣等。坐於窓外陛上。入坐者。貴近若而人。賜酪茶一巡。先設各樣燈戲。又設倡優雜戲曲。奏國正天心順之章。須曳退出。二十日。還歸南館。歲幣方物。館宇狹窄。火患可慮。先爲交納於內務府武備院等衙門。所餘補物。分給各庫郞吏及通官大使等處。所裏油紙繩索。依例蕩減之意。移文該曹。表文自內閣。翻淸開印。始爲入奏。二十七日。循例旨下貢本賞本。二十八日。旨下通官來言。元朝朝賀。日食停免。二月初五日皇上陞殿。此是新年一初之擧。禮部必令使臣入參。本月初一日。禮部知會。初五日皇上陞殿受賀。在京之朝鮮琉球使臣。理合隨百官一同行禮之意。啓奏奉旨。令臣等演禮。初二日。詣鴻臚演禮。初五日。臣等入太和殿庭。行三跪九叩頭禮。禮畢。引臣等。坐於二品班末。賜酪茶一巡。此是特旨云。聞皇帝於十二日。幸南海子打圍。十六日還宮。十八日幸山西太原府五臺山燒香。三月二十九日當回鑾。而五臺距北京七百餘里云。初八日。臣等詣午門前領賞。詣禮部行下馬宴。回到館所。又行上馬宴。受回咨文十八度。初九日。自北京離發。以譯官金達三授狀啓。先爲發送。緣由馳啓。○鄭一祥狀啓。他餘事情。俱載使臣狀啓。不復煩陳。而譯官金達三。因病落後於宣川。病之虛實。無以的知。而任自落留。有關後弊。請令該曹。照律嚴勘。○義州府尹李祖源狀啓。使臣狀啓。譯官處準授上送。使行回到栅門之期。似在來月初六七日間。緣由馳啓。
정조 10년 · 강
命掖隸文尙廉定配。
정조 10년 · 목
刑曹啓言。今番幸行時。一依昨年之傳敎。不啻申嚴。則文尙廉之復踵前習。討索外邑。甚至敺打邑吏。咆喝官庭者。萬萬無嚴。趙廷舜身爲行首別監。不能檢束。所當重勘。而旣有取招以聞之命。請上裁。敎以。申飭之下。如是作俑。萬萬痛駭。掖屬如此。來頭上司下隸之作弊。何以禁戢。文尙廉卽其犯科地方定配。趙廷舜更爲各別嚴治。以懲他掖隸次。移送兵曹。以待處分。
정조 10년 · 강
命濟州前牧使尹得逵。大靜前縣監朴尙春。待待命拿囚。
정조 10년 · 강
御誠正閣。行抄啓文臣課講。試官徐浩修李秉模。承旨沈豊之。
정조 10년 · 목
去正月朔再次。副司果金熙朝。 藝文館檢閱李崑秀竝略。當朔再次。前文學李書九純通居首。
정조 10년 · 목
領議政鄭存謙啓言。朝家大政。莫過於用人。至於廟薦。事面尤重。諸備堂各薦三人。回公後始爲薦望者。法意有在。近來諸備堂。輒書不薦二字。今番濟牧薦望。有司堂上及數三備堂外。皆書不薦。請竝從重推考。從之。只啓言。 濟州牧使。以李亨元首擬矣。聞其親年已過七十云。請改擬。從之。又啓言。司直徐浩修。差關西句管堂上。司直趙時俊。差京畿句管堂上。 時俊及行戶曹判書趙㻐。竝差堤堰堂上爲宜。竝從之。又啓言。修撰李尙度上疏。易書之弊。切中時病。雖以今番試場觀之。無以及期易書。宜有寬限之道矣。敎以。今番初試試官。亦陳所見。行司直李命植曰。今番別試。初場二千四百餘張。終場一千二百餘張。書吏五十人。通晝夜書役。又是行不得之事。大抵易書。無甚防奸。亦似無益矣。 右參贊鄭昌聖曰。易書蓋爲防奸。而近來或有朱草之誤書未免本草之取覽。已失法意。以今番言之。一千六百餘張之策。五十書吏。何以盡謄乎。且日夜失睡。其所錯誤。勢所不免。徒損經費。毫無所益矣。 存謙曰。舊典。只當稍緩其限。不可輕議更革矣。從之。又啓言。楊州牧使李一曾所啓。 陵園墓守護軍及實立役驛吏卒外。通同煙役爲請矣。筵稟頉役之不得不許施者外。一依丙申定式施行爲宜。從之。又啓言。 李一曾所啓。各宮房各衙門定役。必爲關由於本州。隨代定。自本州付標。以爲憑考之道爲辭矣。定役之不由本州。自京直定者。殆過二千。則虛實相蒙。其勢固然。此後各宮房衙門之定役。關由本州爲宜。從之。又啓言。李一曾所啓北漢守堞軍官別破陣捧米以二兩的定爲辭矣。已行之例。今難猝變。請下詢總帥處之。敎以。總使及曾經總使之意何如。總戎使金思穆曰。若以錢酌定。軍民輩必若於轉輸。盡爲代納。山城生穀之道。比他極艱。今所云代錢之過於禁御兩營者。似是貿米輸納之費。不當拘於此而酌定代錢矣。御營大將李柱國曰。山城貿米之道。與禁御營有異。不可以錢代捧矣。從之。敎以轉輸之苦。捧納之弊。不可不矯捄。以此意申飭該營該道。又啓言。 富平府使李漵所啓。本府軍器數少。辦出無路爲辭矣。軍器修繕。乃是守令職分內事。必待朝家區劃然後。始可修繕乎。今以物力辦出之無路。猥煩天聽。請推考。從之。又啓言。高陽郡守柳曾養所啓。保人七色軍。一體應煙役爲辭矣。總戎七色軍。乃是標下軍。許免煙役。意亦有在至於保人。則依請施行爲宜。從之。○兵曹判書徐有隣啓言。曾因鄭民始所啓。 西學洞龍虎營。移屬守禦廳。而伊時以新設營之別無毀傷。不爲折價賣買矣。今則龍虎營頹圮。更無餘地。修補物力。將不下數干。西學洞舊營。限修補物力量宜與受事。請分付守禦廳。從之。徐有隣。以宣惠廳堂上啓言。張應漢上言猥屑。誠如度支長所論。而判付內辭意。出於體 先朝之聖念。對揚在所不已。而曾在 先朝。月給歲致之需。皆自該宮擧行。故本廳元無可據之例。  儲慶宮　毓祥宮。私親本家。俱有十五結復戶。雖不可全用此例。酌量減數。以代米歲致本家。俾繼香火爲宜。敎以。傍照此例就此十五結數。以折半劃給。俾作香火之需。此乃仰體 先朝聖意也。○行司直李命植啓言。昨年以嶺南進上人蔘事。有飭敎。而藥院謄錄中。有司謁口傳下敎之書。錄者。不告提調。任自入錄。當該醫官。請査出拿問處之。敎以。其時掌務官査出重治。○江華留守朴祐源啓言。 江都旣設統禦營之後。兵符宜以水軍統禦使書之。而京畿水使兵符。尙今仍佩。實爲闕典。自今新造爲宜。敎以。令兵曹。詳考前例稟處。又啓言。本府內帑庫。地勢汚下。方有頹圮滲漏之患。而留守不敢擅自開閉。莫重御藏之物。多有腐傷。東邊舊册庫基址燥剛。材木完立。帑庫所在。請移置此處。敎以。移庫事。依爲之。因飭敎點閱。自有一二已例。卿旣兼閣職。今番則卿下去後開庫。一一看審形正狀聞。又啓言。江都軍餉。本爲十七萬一千四百七十三石。京衙門之貸去不報及外各道區劃未捧者。合爲十三萬六千六百七十三石。京衙門還報一款。雖不可輕議。而嶺南之別會軍作兩名色劃送米一萬一千石。 湖西之移轉米一千三百二十餘石。湖南之戰兵船儲置米一百四十餘石。趁此還報。則實爲萬幸。嶺南則分兩年折半輸納爲宜。敎以。令廟堂草記稟處。又啓言。本府鎭撫營屬邑。富平延安豐德通津四營將及統禦營屬鎭喬桐永宗左右海防將。雖曰本府管屬。而初無府坐兵符。事涉疏虞。請依各道監兵營例。造置兵符左隻。敎以。亦令兵曹。詳考前例稟處。又啓言。本府北一場牧場。或屬太僕。或屬本府。而前留守臣李福源金鍾秀。以八條弊瘼。筵稟或狀聞。請屬本府。而太僕防啓。大抵此土一年所收。不過數百包租。在太僕所損無多。在本府大有關係。請自今土。稅永屬本府。敎以。特爲還屬本府。自今年本府收稅爲好。際聞領相言。一問該寺。無所不可云。該房問于本寺後許施。○總戎使金思穆啓言。本廳屬申士水逾兩屯。曾自經理廳。請得兵曹牧場及糧餉廳屯土。募民耕墾。設倉糴糶。與黔巖屯。相爲猗角。捍禦北城。以土地所收。爲員役支放之需矣。昨年全數移送於 元陵陵軍。戶曹亦不給代。接濟無路。臣意姑罷兩屯中一處。合爲一屯爲宜。敎以。 戶判之意何如。 趙㻐曰。 總廳屯移劃之後。欲自戶曹給代。則戶曹元田結。豈可爲軍門屯給代乎。此則非所可論。餉廳屯田。初爲 元陵陵軍而劃給者。以有所重也。畢竟爲廣州軍校之料。而移給者爲十六結。此則當還屬餉廳。至若總廳兩屯之合爲一屯。係是總廳之事。臣無容更議矣。敎以。退與曾經總帥及地方官等相議。以草記論理稟處。
정조 10년 · 목
同副承旨李敬一書啓。臣馳往傳諭于洪樂性。則以爲。王人之往來江外。極知屑越。罪上添罪。而未蒙誅罰之前。無非俟勘之日。一步之進。其勢末由云矣。臣旣承偕來之命。姑爲仍留。敎以。卿之遜荒。今幾日矣。心腹之諭屬宣。遜讓之意愈摯。虛佇之餘。豈勝歉歎。向來免相。卽爲卿一伸也。到今已屬遂事。尤不必過加引咎。此時畿甸承宣之多日留連。恐爲卿難安之端。而卿之入城前。承宣敦召。萬無撤還之理。卿須體予側席之念。卽日造朝。以聽回諭之意。爾其更爲傳諭。期於偕入事回諭。
정조 10년 · 목
因濟州牧使望單。敎曰。堂堂廟堂之尊。加之受點文書。事體何如。而似此薄薄紙。所見誠不似。況濡墨輒潑。艱辛莫甚。取考久遠單于紙品可也。
정조 10년 · 강
以李命俊爲濟州牧使。 備薦也。
정조 10년 · 강
羹牆錄監印廳。進應行節目別單。
정조 10년 · 목
別單曰。一。依 國朝寶鑑字行。用衛夫人字印出。一。字晝之訛誤。行墨之橫斜。所當詳審。 校書館官員一人。使之逐日仕進。以爲眼同看檢之地。一。寫本割付。印本校準。依下敎。令內閣眼同擧行。一。行用印一顆。令禮曹進排。一。郎廳凡公會勿參。差 祭安徐。一。紙筆墨及雜物。依例令各司進排。○入印日字。來三月初八日推擇。○以監印廳件數磨鍊草記。敎曰。進上件則以貼册紙十件。卷册紙二十件。白紙三十件。頒賜件則以卷册紙十五件。白紙三十件爲之。
정조 10년 · 강
遣承旨。詣　文廟及啓聖祠。奉審。
정조 10년 · 강
命到記入格中。願赴別試初場入。直赴賦表末端。
정조 10년 · 목
禮曹啓請。直赴人等。較藝等第之意。分付。允之。仍敎曰。今番到記出榜。當在初場後。願赴終場人。自可較藝定座次。至於願赴初場人。勢未及追試。直赴賦表末端事。分付試所。
정조 10년 · 강
敍卿宰侍從堂上堂下罷散人。
정조 10년 · 목
別試初試隔日。試望聞甚苟簡故也。
정조 10년 · 강
命老職加資。直爲下批委折。問于吏曹。
정조 10년 · 목
敎曰。朝官年八十士庶年九十人加資。今年歲首。未及下批者。令京兆。訪問坊曲。使之報來後草記。則近日政事。直爲下批。其委折。問于吏曹以啓。○政院啓言。問于吏曹判書金魯鎭處。則以爲歲首侍從臣父年七十加資。例爲草記後啓下。朝官年八十加資。則當依新頒定式。待漢城府搜訪有無單子啓下後擧行。而至於本曹之的知實年者。則自前隨聞下批。初無草記之例云矣。
정조 10년 · 강
關王廟御製樂歌。以三成著爲式。
정조 10년 · 목
掌樂提調徐有寧啓言。東南　關王廟。自今春節祭。當用御製樂歌矣。樂器及歌者。以三成著爲式。所服着甲胄及列立旗幟。依纛祭例。請令軍器寺進排。敎以。依此定式施行。樂歌以詔表碑銘。分章用之。仍令芸閣。依他樂章例活印。用於　祀享時。而節享外告祭。則不必用樂。亦爲依此知悉擧行。所着甲胄。該寺兼提調。適在闕中。與提調相議。別置一庫。或藏于　廟內樂器庫。似好。此則從便爲之。樂器則旣非登軒架。不必新造乎。此亦從便爲之。
정조 10년 · 목
以徐鼎修爲承旨。 韓光近爲副應敎。蔡弘履爲大司憲。 李義行爲大司諫。李思祚爲司諫。鄭景祚李敏采爲掌令。 李存遠爲持平。李師濂爲獻納。 金履翼權儐爲正言。
정조 10년 · 강
飭京兆。訪問孝烈。
정조 10년 · 목
敎曰。以孝烈抄報事。日前因言官所懷。有措辭下批者。其間果已訪問坊曲乎。問于該府。使之草記。
정조 10년 · 강
以李亨元爲承旨。前望也。
정조 10년 · 강
贊善金履安。 諮議曹霖。陳疏辭職。賜批。仍下敦諭。
정조 10년 · 목
幷批以。多少俱在敦諭。更不多誥。爾須亟回遐心。幡然登途。以副予側席如渴之望。○諭金履安曰。夫人君之御經筵資講學。所貴登賢俊而達治體也。今爾以山林宿德之士。夙膺朝家旌招之禮。負一世之重望。切九重之虛佇。宜卽幡然。俾國家有論道經邦之效。亦爾志遂幼學壯行之願。而夫何今日。巽章又至。遐心莫回。實弧朝夕之企望。還慚誠意之淺薄。方當春陽載屆。和氣昭融。而元良衣尺漸長。知思日開。此正名儒碩德。輔翼薫陶之時也。爾以世祿之臣。宜念乃祖乃父。克篤忠貞之心。勿思獨善而求志。必懋匡君而利民。則豈非所望於招延之苦心也。不待予言之申複。想必爾心之感悟。爾其斯速登途。以副予意。仍命遣史官傳諭。○諭曹霖曰。朝廷乏經濟之材。山林有隱遯之士。終非治世之象也。自爾膺是選。今幾歲矣。招延之禮。非不勤摯。而初心莫回。巽辭之牘。非止一再。而予心彌固。況當國事叢脞。俗習澆漓之際。苟欲得賢而共理。捨爾林下讀書之士而何以哉。且今三陽載回。萬品咸新。惟我元良衣尺漸長。正當早諭敎之時。爾何不亟回遐心。幡然造朝。薰陶德性。啓沃講筵。以副夙夜延佇之望。而乃有此尋章之擧耶。實慚誠意之淺薄。更有敷心之勤懇。爾其趁卽登途。副此如渴之望。
정조 10년 · 강
特旌故正郞全克恒之閭。
정조 10년 · 목
同成均徐有隣啓言。尙州儒生全始玉先祖故正郞贈都承旨克恒。事蹟考出以稟事命下矣。取考其行錄。則克恒以　仁廟甲子登科。歷藝文館檢閱。丙子亂。其父贈左議政湜。以前副學。在鄕倡義。 克恒以禮曹正郞。扈　駕入南漢時。有留司之　命。人皆危之。克恒趣　駕而出。留城中數十日。賊復大肆搶掠。克恒遂死之。亂定後。特贈都承旨。伊後一鄕多士。屢次呈單於道臣及御史。請施棹楔之典。而姑無狀聞之擧云。事實果如此。則爲國殉忠。有足欽歎。而不可以其子孫之言。輕易許施。請令該曹。分付道臣。採訪登聞後稟處。敎以。旣有褒贈。實蹟可知。不必令本道採訪。特爲旌閭。
정조 10년 · 강
遣承旨詣 宗廟　景慕宮受香所。奉審摘奸。
정조 10년 · 강
命以初一日。設行三日製于進善門。
정조 10년 · 목
敎曰。三日以後。連値坐齋。再明日又値 享齋。三日製明當設行。當通方外。令成均館知悉。弘文提學待明朝牌招。泮宮方値設場。明倫堂勢難容接。在前如此之時。有移設闕中之例。適値出齋之時。春塘臺亦難設行。處所以進善門爲之。○兵曹。以三日製時環衛節目啓。敎曰布帳旣不闊大。環衛軍兵。以西營東營御營新營入直軍。各留十名出用。
정조 10년 · 강
兵曹。以 大報壇省牲省器時侍衛節目啓。
정조 10년 · 목
因兵曹啓稟。敎曰挾輦軍。以金虎門入直軍八十名爲之。槍劍軍。以三十名爲之。侍衛則別雲劍外。詣摛文院後。皆權退。翌朝開門後待令。扈衛軍官忠壯忠翊衛等。幷置之。
정조 10년 · 강
以李命植爲藝文提學。前望也。
정조 10년 · 강
申諭領敦寧洪樂性。
정조 10년 · 목
敎曰。屢宣敦諭。尙此固執。是豈予所望於卿哉。進住近郊。雖甚欣幸。未聞入城。豈勝紆鬱。卿須體予至意。卽日入城。仍爲登對事。偕來承旨更爲傳諭。
정조 10년 · 강
命分揀理馬李德興定配。
정조 10년 · 목
刑曹。以理馬李德興鎭海縣定配所押送啓。敎曰。所當定配。以懲日後。而究厥弊源。莫非無狀郞官輩。取其便。騎步品不以轎馬閒習之致。理馬何罪。分揀。轎馬不閒習。轎上因此不便。御乘馬不得已中路換御。古有是否。誠不可使聞於他人。特以該掌郞官之除拜屬耳。姑不照法痛繩。如是之故。國綱將無所施。名以太僕。尙不能馴致一雙轎馬。致有今番之事可乎。此必設本寺以來。所未有之事。所謂調馬之法。此後革之無妨。然以一提擧。於本寺事。常時董飭自別。今行幸免銜橜之患。而至於郞吏輩所爲。可謂罔赦。在朝家綜核之政。隨行日子之最久僉正。非不欲摘發置法。姑且參酌。蓋念迎送有弊。此後萬一如前循習。當該僉正。令兵曹。嚴棍二十度。移囚王府。待坐起時捧供。勿限年定配之意。載之本寺謄錄。使渠輩。知有所重。
정조 10년 · 목
敎曰。金吾堂上不備。時囚皆令保放。待後日坐起。還囚捧供。
정조 10년 · 강
京畿監司徐有防。以補土所運石數爻啓。
정조 10년 · 목
該監司徐有防狀啓。卽接驪州牧使李重馥所報。則 英陵補土時所用石材。自今二十六日。至二十七日運來。熟石五百十七塊內。大石一百八十二塊。中石一百六十六塊。小石一百七十九塊。仍爲運入於役處。
정조 10년 · 강
配中官延壽長于坡州牧。
정조 10년 · 목
義禁府。以中官延壽長坡州牧定配所押送啓。敎以。奉命地方沙鶩里籬下定配所。以懲辱命之罪。
정조 10년 · 목
備局啓言。前因掌令姜世綸上疏。鳥嶺別將。仍舊擇差。餉還糶糴。各自該邑。管檢便否。論理狀聞之意行會矣。卽見慶尙監司鄭昌順狀啓。則以爲。目下餉穀。倉無虛簿。民無錢還。流來弊源。必期矯革。而別將善否。在於擇差。不在於變通。而或以參外名武遞付之窠。相換差遣。則似當較勝。至於屬邑守宰之各自管檢。非但往來之有弊。抑亦事勢之所難。秪令依前糶糴。而畢捧後。五邑守令。躬審報巡營。自巡營遣裨將摘奸。以準元簿。永爲定式。則奸弊可革云矣。請依狀請定式施行。敎以。狀本何時上來。草記今始爲之。廟堂之怠忽如此。何以董飭諸道。卿等從重推考。第令依草記施行。仍以此意行會。又啓言。因江華留守朴祐源所啓。江都軍餉事。有令廟堂稟處之命矣。推還各道貸去之穀。以爲儲餉之計者。誠爲得宜。而難責其一年內盡爲輸納。 湖西則限二年。嶺南則限五年每年輸送使之限內盡爲還報。敎以。本府軍餉之比前減。數誠極可悶。量戶較分。必須相當爲可。然限年還報之請。亦無妨。依此分付。又啓言。前因慶尙監司鄭昌順鹽田疊稅事狀啓。有査問列邑從後稟處之命矣。卽見査報。則以爲。鹽田所在之邑。合爲十八。而昌原金海延日三邑外。元無土稅疊徵之弊云矣。三邑鹽田之疊徵土稅。幷許減給似宜。請令道臣。知委該邑。敎以。依草記卽爲行會。以爲公私兩便之地。又啓言。前因慶尙道靑松梨田坪驛吏林就三等上言。批旨有從長決處之命。故復戶見奪之代。準數劃給。或減給馬額事。行會本道。卽見該監司鄭昌順所報。則以爲。位土旣不得充給。馬額又不可減數。則其所矯捄。惟在於復戶之準給。 梨田坪未受復戶二十三結。別爲劃給。以爲殘驛支保之地云矣。今此復戶別爲區劃之請。豈曰無見。而若又未卽充給。則有名無實。殊非矯弊之道。請依本道己亥年例。該驛馬額一匹。特爲減給。俾蒙目下之實惠。敎以。今年減一額。明年減一額。幾何不至於全闕乎。復戶如有準給之道。依道臣狀請施行。否則第令依草記施行。
정조 10년 · 강
式年武一二所出榜詣關。
정조 10년 · 목
取閑良申善應等二十八人。
정조 10년 · 강
判府事金熤上箚。賜批。
정조 10년 · 목
箚略曰。昨春嬴博之葬。山地緯繣。淺土權扞。今始占得一兆。方謀移窆。若不能躬審窀穸。以完其終事。則將爲沒齒之憾矣。旣不可當日言旋。則有不敢擅便行止。特許無拘日限。私自往還。獲伸至情。不勝千萬泣懇。批以。卿其依所請往來。仍命遣史官傳諭。
정조 10년 · 강
御春塘臺。行春到記儒生製講。仍經宿于暎花堂。製述試官讀券官判府事金熤。刑曹判書李命植。兵曹判書徐有隣。 大司成李秉模。對讀官行副司直金宇鎭。刑曹參議朴天行。副司果趙濟魯沈晉賢共義浩。承旨金尙集。講試官考官判府事徐命善。行副司直李在簡金履素。兵曹參判尹蓍東。參考官前承旨李泰永。副校理曺允大。副司果李尙度。執册承旨趙尙鎭徐龍輔。
정조 10년 · 목
具翼善冠䘱龍袍。乘輿出賓陽門。由靑陽門。詣春塘臺。陞座。 試官以下。入就位。行禮訖。命設食堂。大司成同成均等。進御床。 承史侍衛。竝侍食如前儀。以古今之時爲策題。限三更。敎曰。今日對策。必至夜深。明日別試。差晩開場事。分付試所。又敎曰。停擧儒生。竝解停。許赴今番別試。又敎曰。監試官不可不備員。受點山林外。在外及未肅拜引避退待人。竝許遞。與未差之代。前望單子入之。待下批牌招。又敎曰。懸頉館堂許遞。今日政差出。先入侍後謝恩。以鄭好仁爲大司憲。徐有成爲大司諫。安廷玹爲執義。鄭萬始爲司諫。權之彥韓宗纘爲掌令。權濱爲持平。李敬五爲正言。前望也。○敎曰。徐判府事。病勢如難强。先爲退去。金判府事。代行可也。○敎曰。試官有頉代。 兵曹參知李夔。兵曹佐郞柳文養。爲之。○敎曰。 試官安廷玹。本職許遞。口傳付軍職。以趙衍德爲執義。金載翼爲正言。前望也。○命文武所試官入侍。面飭。文一所試官刑曹判書李命植。兵曹參判尹蓍東。行副司直洪秀輔尹尙東李東馨。前正言李庚運。副司直李尙度。監試官大司憲鄭好仁。司諫鄭萬始。二所試官右參贊鄭昌聖。行副司直閔鍾顯李度默朴天衡李惠祚。 副司直趙濟魯。司僕正安廷玹。監試官執義趙衍德。獻納李師濂。武一所試官禮曹參判李文源。行副司直李敬懋。行副護軍李漢昌趙圭鎭。訓鍊正鄭信達。都總都事趙文彥。監試官持平㩲儐。正言金履翼。二所試官同敦寧李秉鼎。行副司直徐有大。參試官前持平李秉喆。副司果閔師宣。訓鍊副正金養和。訓鍊僉正李潤集。監試官掌令權之彥。正言金載翼。敎曰。武一所試官李漢昌。二所進去。武二所參試官閔師宣。一所進去。文一所試官洪明浩。牌不進。命入禁推傳旨。敎以。違牌旣命勿爲呼望。同一情勢。一進一否。極爲駭然。近來紀綱。雖曰解馳。若知嚴畏之心。焉敢言送。禁推猶屬薄勘。如非特敎。雖已拿囚。例不得開坐云。鞫坐收殺後。言送委折。嚴問捧供以聞事分付。○都承旨金尙集啓言。筵席體貌。事當敬謹。而掌令權之彥。肅單進呈之際。擧止慢忽。請推考。從之。左承旨李亨元啓言。試官肅拜。例以時服。而正言金載翼。副司果李秉喆。以黑團領入來。請推考。從之又啓言。 禁衛大將徐有大。以武二所試官。方出慕華館。所佩命召及兼帶左捕將命召大將牌傳令牌。來請還納。何以爲之。敎以。仍佩往來。○義禁府啓言。明日文武科初試時。本府別入直都事二員外。皆爲赴擧。武都事一員。當直入直。而文一二所禁亂及公事回公都事。無以推移。 假都事五員。請依例擇差。從之。敎以。假都事二員。宣傳官中。差出入直。別入直蔭都事。皆令赴擧。○命校正堂郞入侍。判府事李福源。右參贊鄭昌聖。刑曹參判尹蓍東。進伏。敎以。堂郞盡爲入來乎。福源奏曰。安廷玹試官進去。李家煥方在保放中。徐浩修趙㻐有實病。洪良浩李延伋竝差祭進去。不得入來矣。敎以。羹墻錄。何時可以訖工耶。 福源奏曰。尙可爲一望矣。第其書名所重有在。旣以國朝寶鑑爲主。則或可以國朝彙編彙纂等名易之。恐未知何如。而洪良浩之意。亦以爲然矣。敎以。重臣之意何如。昌聖奏曰。以編輯事體言之。大臣之論固好。而若以彙編彙纂等目改之。則亦非當初自上興感之意矣。敎以。遍問諸堂。諸議歸一後。稟定可矣。福源曰。纂輯垂成。不可無序跋之文。請令諸文任撰進。敎以。卿可撰進。不必他求矣。 福源曰。臣近日神思枯竭。莫重文字。不敢下手矣。敎以。如國朝寶鑑宮園儀等書踆文。卿旣已撰進。豈可於此獨爲辭免乎。勿爲推讓。必爲撰進可也。○敎曰。館直近甚苟簡。館錄從速爲之。副提學未差之代。今日政。以在京無故人差出。玉堂在外及有實故人。竝許遞。未差之代。亦令今日政差出。○命開講明經生等進講。日暮。命已進講已呈卷人及白文呈卷人。竝爲留門出送。未及進講人。亦令明日來待。命試官讀奏試券。至地字軸。命侍衛退出。仍爲經宿。
정조 10년 · 강
遣承旨。馳詣　社壇。奉審。
정조 10년 · 목
以趙鼎鎭爲副提學。閔鍾顯趙鼎鎭。新望也。金履鏞爲應敎。趙濟魯爲副應敎。曺允大趙濟魯朴廣源。新望也。孟至大成種仁爲校理。李鼎運爲修撰。李命植爲同成均。
정조 10년 · 강
以徐龍輔爲承旨。旋以病許遞。前望也。
정조 10년 · 강
以具明謙趙興鎭洪仁浩爲承旨前望也。
정조 10년 · 강
吏曹參判趙時偉。上疏辭職。賜例批。
정조 10년 · 강
副提學趙鼎鎭。上疏辭職。賜例批。
정조 10년 · 목
副提學趙鼎鎭。牌不進。敎以。館錄有命。豈可如是違牌。更卽牌招。卽爲會圈。○弘文館啓言。新錄事命下矣。臣等雖已齊會。 副校理趙弘鎭。病不進。 修撰李鼎運。纔已徑出。 副應敎趙濟魯。以文二所試官進去。 修撰曺允大。殿講試官進去。 校理孟至大。在外。旣有在職僚員。而不參圈坐。有違館規。請懸病及徑出人牌招。敎以。徑出及懸病人。幷許遞。○弘文錄圈點五點。鄭福煥宋民載李羽晉李書九洪聖淵尹翊東李彥祜徐配修李尙度李百享李晴李庚運沈晉賢申馥李敬五朴基正洪義浩尹老普李遇濟尹羽烈金履翼趙雲紀鄭大容。取二十三人
정조 10년 · 강
御春塘臺。行到記儒生殿講。
정조 10년 · 목
具翼善冠袞龍袍。陞座。命製述試官分考試券。講試官畢試。殿講儒生講畫相同者。又命比較訖。命應製入格人中。自願應講人及齋任儒生等。明日來待。仍還內。○吏曹判書金魯鎭啓言。司䆃寺當應辦之役。僉正權濟應。新除未及上來。主簿馬思人直長鄭德濟。俱以親病呈辭下鄕云。主簿直長。以他司相換。以爲推移擧行之地爲宜。從之。
정조 10년 · 강
召見掌樂提調徐有寧于壽康門。
정조 10년 · 목
命有寧率東南　關王廟祭享樂工。隸習于庭。蓋享事隔日。而創用樂故也。樂工皆着介胄。立五方旗幟。奏迎神王在章。奠獻肹蠁章。送神錫嘏章。樂器中鼓一。 杖鼓二。觱篥二。大笒二。 太平簫二。大金一。小金一。歌二。 奚琴二。
정조 10년 · 목
敎曰。婚不以時。葬或愆期者。因年前新定式。內而京兆。外而諸道。每於歲初。抄出錄啓。而至於掩骸之政。久未提飭。必無修擧之理。更令廟堂。知委京兆及諸道。各其坊里。無論丘瓏田畝。凡有土淺骸露處。部官及守令。躬往遍察。隨所見掩瘞。擧行形止。俾各枚報後。草記或狀聞事分付。如是下敎之後。擧行若或慢忽。名實相混。則京兆長及各該道臣。難免不飭之責。部字內則過今朔後。當分遣備郞。考其勤慢。向來備郞孫克福。因此事摘奸之誠勤。伊後別加收。用今番亦當依此行賞罰。此意備郞等。俾各先爲申飭事。令廟堂知悉。
정조 10년 · 강
飭京兆。搜訪未婚葬。
정조 10년 · 목
因該府未婚葬搜訪草記。敎以。此外安知無遺漏者。更加嚴飭。各該部官。另加遍審報來後草記。又因該府栗園打量草記。敎以。依此爲之。下去郞官處。各別嚴飭。俾無相混之弊。
정조 10년 · 강
命原春道被燼民家。另施恤典。
정조 10년 · 목
因該道道臣狀啓。有是命。
정조 10년 · 강
以徐有成爲承旨。前望也。
정조 10년 · 목
政院以囚單子啓。敎以。聞其事實。宜有曲恕之道。且原啓尙不書頒停啓云。洪明浩放送。停啓不爲書出承旨遞差。
정조 10년 · 강
禮曹判書具允明。上疏辭職。賜例批。
정조 10년 · 목
以韓光近爲副應敎。徐美修爲校理。李錫夏爲副修撰。
정조 10년 · 강
御春塘臺。行泮製入格儒生及齋任儒生試講。
정조 10년 · 목
具翼善冠袞龍袍。乘輿出賓陽門。由靑陽門。詣春塘臺。陞座。儒生等以次進講訖。命講製入格人竝進前。各奏年紀姓名。敎曰。春到記製述居首生員尹光顏。講居首比較居首幼學安重默。竝直赴殿試。製述之次生員鄭遂龜。講之次幼學韓蓍裕。純通人生員柳光鎭。幼學李相璜。竝直赴會試。製述之次生員朴宗洪鄭持容許䨙安有相。幼學洪致榮。講之次幼學安以謙金鳳擧崔鳳五鄭箎李仁熙。各給二分。其中以泮製人格恩賜許赴人。竝一體直赴會試。此外講製之次。紙筆墨施賞。考例捧傳旨。分遣宣傳官。摘奸別試試所。敎曰。今聞文一所摘奸宣傳官之言。監試官坐於人不見處云。烏在其監試之意。當該監試官。竝遞差。前望單子入之。待下批牌招。先進去後謝恩。○以李東馨爲大司諫。李庚運爲掌令。前望也。曺命峻爲恩津縣監。口傳也。以食代時。侍衛俱空。汰宣傳官任屹林永老。以講員呼名時。聲甚低微。汰假注書朴蓍壽。○兵曹判書徐有隣啓言。今日殿座。總府侍衛當備員。而諸堂或受由在外。或以試官進去。或有實病。合有變通之道。敎以。有實病在外試所進去人。竝許遞。與未差之代。令該曹。口傳差出。待下批牌招侍衛。○同副承旨徐有成啓言。副總管望筒。有誤書之失。請當該堂上推考。敎以。勿推。○右承旨李亨元啓言。御營大將李柱。國總戎使金思穆。以東南　關王廟獻官。今方受香出去矣。李柱國所授命召及兼訓鍊大將命召。金思穆所授密符。來請還納。何以爲之。敎以。仍佩往來。又啓言。李柱國金思穆。仍佩往來事命下矣。將兵之任。不可無總察。何以爲之。敎以。御營大將兼訓鍊大將。各其營都提調兼察。總戎使兼察。守禦使爲之可也。又啓言。守禦使鄭尙淳。卽爲牌招聽傳敎。訓御兩營。則或有都提調命招之例。或有從事官發牌聽傳敎之規。何以爲之。敎以。各其營從事官。發牌聽傳敎。○敎曰。已知有實★(虫+恙)。而將臣之以兼察事。出牌聽傳敎。事關師律。設或難强。來到闕外。言送微稟可也。雖曰文宰。焉敢違牌。守禦使鄭尙淳。越俸十等。該房承旨之不卽請罪。大是失職。從重推考。御將差祭。禁將在城外試所。訓將未差。無他兼察之人。在前如此之時。或有已行大將兼察之例。總戎使則以前訓鍊大將具善復兼察。牌招聽傳敎。
정조 10년 · 강
遞承旨徐有成。以李邦榮代之。前望也。
정조 10년 · 강
以吳載純爲大提學。前望也。
정조 10년 · 목
敎曰。都堂錄明日爲之事。言于廟堂。
정조 10년 · 강
飭嶺伯。助給婚葬。
정조 10년 · 목
因慶尙監司鄭昌順以婚葬助給啓本。敎以。七十州幅員之廣。婚葬之愆期。豈如是數少。更爲嚴飭。未報來列邑。另加搜訪。着意顧助。形止狀聞事回諭。
정조 10년 · 강
京兆進年八十以上人數別單。
정조 10년 · 목
敎以。更加申飭。着意搜訪。續續草記。○別單中部朝官秩。資憲前知事李明吾年八十四。資憲前同知李春郁年八十。嘉善前同知李寅協年八十三。嘉善前同知金啓厚年八十二。折衝前僉知朱之光年八十五。折衝前僉知田德雨年八十三。庶人秩。嘉善金貴才年九十三。東部朝官秩。嘉善前同知孫厚權年九十三。嘉義前同知金次重年九十三。西部朝官秩。折衝前僉知白尙瑩年八十二。嘉義前同知李世煥年八十四。嘉善前同知金晉協年八十一。折衝前僉知金聲華年八十三。前主簿朱之明年八十二。前萬戶李德泓年八十。南部朝官秩。嘉義前同知趙時敏年八十一。嘉義前同知洪重完年八十三。前僉正李慶泰年八十。資憲前同知鄭道輿年八十三。資憲前同知朴熙瑞年八十七。嘉義前同知安時禎年八十六。嘉善前同知李必元年八十三。嘉善前同知崔泰緯年八十三。折衝前僉知朴世根年八十七。折衝前僉知朴世龜年八十六。折衝前察訪崔益大年八十。前萬戶尹大任年八十二。北部朝官秩。嘉義前參判金用謙年八十五。嘉善前府使沈錡年八十二。資憲前同知金再喜年八十七。前守門將劉弼漢年八十四。庶人秩。資憲張順年九十六。嘉義崔忠伊年九十六。折衝吳興年九十三。○敎曰。此別單先到。明日政官牌招。開政下批。其中前參判金用謙。今始陞資。槪末及聞知而然。在朝家念其家之意。此宰臣。豈可以循例老職下批而已。工判適有窠。明日政擬入。
정조 10년 · 목
敎曰。領籖檢書取才。自有出擧條定式。監書則尙未有劃一之制。其中校勘監書取才。依領籖例。以考講試文書字三技定式。冊名書題寫題。列錄受點捧入。依本閣他取才例擧行。領籖及校勘監書。各薦二人。根泒及薦主懸錄單子。啓下後取才。試券入啓考下。亦依祿取才例。傳命監書。則司卷及傳命監書。各薦三人。守直監書。則閣監及守直監書。各薦三人取才。閣志中。司卷閣監初付時。則旣無取才之式。薦擧後。觀其身手。問其族泒。試其書字。以其所薦九人。列錄受點。以此傳敎。使之揭扳各該本廳。 檢書領籖取才之式。旣有三技定式。冊名及書題寫題。臨時列書受點事。亦爲定式。
정조 10년 · 강
行召對于重熙堂。閣臣李秉模。承旨洪仁浩。玉堂成種仁曺允大。
정조 10년 · 목
講宋名臣言行錄。○承旨洪仁浩啓言。經筵册子。事體至重。所當預爲修正以待進講。而今此召對册子。旣未準備元數。亦不精寫題目。上番册子一件外。俱無題目。誠極怪駭。且稟定承批日子已久。而伊後行公玉堂。慢不照檢。致此稽忽之擧。請近來行公玉堂。幷推考。敎以。此蓋近不頻御筵對而然。經筵事體。何等至重。而乃有此無前駭擧。啓沃之責。尙難望矣。以無題目册子進講。有辱筵體大矣。況草記下批。已至數旬。伊後不能照檢諸玉堂。不可推考而止。一幷罷職。館吏。令有司。從重科治。
정조 10년 · 강
命前訓將具善復仍任。
정조 10년 · 목
敎曰。元戎重任。不宜久曠。向來事。師律所關。雖有處分。今已爲日稍久。罰亦施矣。前訓鍊大將具善復。復授前任。牌招傳授命召。
정조 10년 · 강
大提學吳載純。上疏辭職。賜批。
정조 10년 · 목
批以。卿其勿辭。卽爲會圈。仍敎曰。大提學批下。更卽牌招。斯速會圈。○吳載純四違召。敎曰。特敎之下。如是違牌。事體所在。誠極駭然。大提學吳載純。更卽牌招。斯速會圈。
정조 10년 · 강
以沈豊之趙衍德爲承旨。前望。○趙衍德新資也。
정조 10년 · 강
命吏曹書吏。移付有司。嚴杖究問。
정조 10년 · 목
吏曹啓言。今因漢城府別單。有加資今日下批。其中前參判金用謙。工判擬入之命矣。金用謙曾於八十。已爲依法典陞資。今爲八十五歲。又復以老職陞資。則旣非特恩。未免疊授。而非但用謙一人而已。如李明吾趙時敏。年過八十歲人。至於二十八人之多。今若不爲區別。一幷批下。則不但無義。有違法例。且以老職中庶之已加資者。謂之朝官。亦爲混抄。誠爲不審。請當該京兆堂上推考。更令該府。詳覈其當爲加資人。精抄啓下。敎以。觀此草記。卿之綜核。不下於昨日一試官之明下鳧鷖講章也。八九十加資。雖曰舊典。而今番新令。無異令初。京兆之不爲區別。抑或成說。至於中庶之已加資者。謂以朝官。則元無違格之可言。曾在　先朝。因特敎。老職加資人。皆付實職樞銜。然則實同知實僉知。非朝官乎。卿曹之執此爲說。未免反昧格例。卿則新叨銓地。何必盡知。莫非曹吏輩從中容奸之致。加資竝於今日政下批。卿曹該色吏。移付有司。容奸委折。使之嚴杖究問以聞。
정조 10년 · 강
有政。吏曹判書金魯鎭。參議李集斗進。
정조 10년 · 목
敎曰。政命在於昨夜。出牌又在廳坐時。而尙無去來。況有日前飭敎。而尙且怠忽。視古人不俟駕之義。獨不歉然乎。似此銓官。須備蒲輪安車然後。可以邀致政席乎。今日赴政銓官。爲先從重推考。不能申飭承旨。亦爲推考。○以李聖圭爲大司憲。許晊爲獻納。鄭致淳爲副校理。尹序東爲修撰。金用謙爲工曹判書。
정조 10년 · 강
行都堂會圈。取二十三人。在議政洪欒性。左參贊尹東暹。大提學吳載純。吏曹判書金魯鎭。參判趙時偉。參議李集斗進。
정조 10년 · 목
六點。鄭福煥宋民載李羽晉李書九洪聖淵尹翊東李彥祜徐配修李尙度李百亨李晴李庚運沈晉賢申馥李敬五朴基正洪義浩尹光普李遇濟尹羽烈金履翼趙雲紀鄭大容。
정조 10년 · 강
召見承旨于誠正閣。
정조 10년 · 강
以李書九爲文學。李鼎德爲正言。前望也。
정조 10년 · 강
有政。吏曹判書金魯鎭。參判趙時偉。參議李集斗進。
정조 10년 · 목
以李東郁爲執義。金東淵爲司諫。金履翼爲校理。姜彝正鄭大容爲副校理。洪義浩李敬五爲修撰。沈晉賢李彥祐祜爲副修撰。韓光近爲兼弼善。沈晉賢爲兼文學。
정조 10년 · 강
行召對于誠正閣。閣臣李秉模。承旨李亨元。玉堂李敬五金履翼。
정조 10년 · 강
飭京兆申訪孝烈行誼表著者。
정조 10년 · 목
漢城府啓言。孝烈抄報事。知委五部。搜訪坊曲矣。五部皆以無有報來。敎以。此非霎時間捧甘搜訪之事。卿知悉此意。曉諭坊曲。孝烈行誼之表著者。俾卽呈單。期有實效。
정조 10년 · 강
以閔鍾顯爲副提學。鄭萬始爲應敎。洪義浩李書九爲校理。李敬五爲副校理。沈晉賢申馥爲修撰。金履翼尹光普爲副修撰。李庚運爲文學。韓光植爲正言。前望也。
정조 10년 · 강
遞在外及有實故玉堂。以尹翊東朴基正爲修撰。趙雲紀爲副修撰。前望也。
정조 10년 · 강
遞禮曹判書具允明。參議洪秉纘。兵曹參判尹蓍東。參議柳誼。參知李夔。
정조 10년 · 목
政院啓言。禮曹郞廳來言。明日監試覆試試官。當爲擬入。而判書具允明有故云。何以爲之。敎以。判書聞有實故。 參議差祭。幷許遞。政官牌招開政差出。待下批牌招。○敎曰。今聞判堂言。參判試所進去。參議參知俱有實故。番次無以推移云。許遞。今日政差出。待下批牌招。推移入直。
정조 10년 · 강
召見下直閫帥守令于誠正閣。
정조 10년 · 강
命遣吏郞。風雲雷雨祭諸執事。淸齋與否摘奸。
정조 10년 · 강
有政。吏曹判書金魯鎭。參判趙時偉。 兵曹判書徐有隣進。
정조 10년 · 목
以李萬應爲掌令。 徐浩修爲禮曹判書。鄭守淳爲兵曹參判。權䎐爲鐵原府使。洪秀輔爲大司憲。白師謹爲掌令。金孝眞爲正言。申遇文爲全羅右水使。○鐵原府使。初以孫相龍。首擬以入。敎曰。新錄玉堂差除。理宜均平排擬。而隨窠取捨。未免太用意。爲近日銓官者。若有一分嚴畏之心。焉敢售此偏私之習。至於今政。鐵原府使望筒。又忽以曾經兵使幷擬。不念北路人心之疑懼者。政官事。已萬萬駭然。且以此首擬人。都政則擧似於寧邊。散政則又擬於鐵原。許多武弁。果無出於此一人之右者乎。以此以彼。宜有警勵之擧。吏曹當該堂上。爲先從重推考。又敎曰。 鐵原府使當日辭朝。
정조 10년 · 강
遞禮曹判書徐浩修。以趙時俊代之。前望也。
정조 10년 · 목
浩修再違召。政院請推。敎以。聞有親病云。許遞。前望單子入之。待下批牌招察任。
정조 10년 · 강
遣承旨。分詣受　香所。奉審摘奸。
정조 10년 · 강
行晝講于誠正閣。經筵[官:I-POSITION]徐有隣。特進官吳大益。承旨洪仁浩。玉堂李敬五金履翼。
정조 10년 · 강
別試文一二所初試出榜。
정조 10년 · 목
一所取一百五十人。賦居首生員李修演。表居首生員尹光顏。策居首幼學金得兩。二所取一百五十人。賦居首幼學洪㯙。表居首幼學尹濡。策居首生員金裕已。
정조 10년 · 목
諸玉堂。以案册事坐罷。而飭已行矣。故竝命敍用。
정조 10년 · 강
以尹長烈爲執義。兪彥修爲司諫。柳孟養爲獻納。前望也。中批李鼎德爲校理。
정조 10년 · 목
敎曰。監試試望。勿抱閣臣銓官金吾堂上兵曹判書。各別擇擬事申飭。待望筒啓下。出牌。違牌。勿捧傳旨。○二所試官沈豊之金尙集。謂有情勢。終不入來。政院請推。敎曰。初試旣有情勢。今番宜有曲諒之道。勿推。改望以入。
정조 10년 · 강
推考全羅監司李在學。拿水使鄭觀采。
정조 10년 · 목
全羅兵虞侯金峻岳啓聞。靈巖郡守李尙訥馳報。本郡楸子島別將金汝俊手本內。正月二十六日酉時量。不知何許船。漂到於本島嶼草里前洋。衣服有異。語音不同。以書問之。則答以大淸國登州人。捉魚逢風。漂到於此云云。依所報。彼人姓名年歲。開坐于後。船主張元周年二十九。張元瑞年二十八。馮才孝年二十七。李鳳同年三十四。敎曰。無論從水路從旱路。依其願。從速還送。供饋禁雜人等節。各別嚴飭事。令廟堂。郞爲行會。全羅監司李在學啓聞。異國漂船。不待朝令。輕先移泊連陸島。地方官李尙訥不飭之罪。請令攸司稟處。敎曰。不待問情。輕先出送。已萬萬駭然。渠自擅用民丁。曰以曳船云云。尤極無嚴。漂人去來。猶不知關重。則謪中逆孼。亦豈知檢束之方乎。不可以幺麼無識之人。只令決棍而止。所謂別將稱名人。爲先嚴刑一次。卽其地定配。該地方官。托以候風。多日逗遛。及其漂人到陸。循例枚擧報營。寧有如許人事。事當嚴勘。而爲念民邑之弊。姑不處兮。決棍則係是堂上官。勢難爲之。然邊情亦屬師律。該地方官李尙訥。令兼兵使。嚴加決棍後狀聞。該地方邊將所爲。亦極無形。大抵此輩不識東西。有此犯科。固不足深責。關係則非細。亦令嚴棍後罷黜。道臣狀辭。未免疏略。該道臣推考。以此意。令廟堂行會。向日百官書進所懷時。以本島別將窠事。有陳達之擧。已令下該司稟處。而所謂別將地望太輕。不成官長貌樣。如是而何以彈壓乎。如有募民峙穀之道。島將陞作實別將。似合事宜。令廟堂。論理草記稟處。全羅右水使鄭觀采。以靈巖郡漂到人問情遲滯啓聞。敎曰。名之曰兵使。名之曰狀聞。問情地方官之候風逗遛。旣不敢據理請罪。又莫能嚴飭發送。渠及以極爲惶悶等說。措辭自引者。寧有如許兵使。如許狀聞乎。人雖短小。意或精悍。以此觀之。殘劣昏庸。難責按藩之任。該水使鄭觀采。爲先罷黜。其罪狀。令該府。拿問處之。該道兵使拿問之代。一轉再轉。次次序陞。尙不下送。兵判事。極爲駭然所謂鍊達者行政。若是苟簡。何論東銓之生疏。兵曹當該堂上推考。今日政差代。申飭赴任。
정조 10년 · 강
命大提學吳載純問啓。
정조 10년 · 목
敎曰。向見文衡題名錄圈點册。無非斷爛殘簡。題名則吳載純下。不書世泒及字號。亦不書除遷月日。圈册則丁酉以後。俱不載錄者。不但爲文苑欠事。亦無以就此憑據。此文衡。向在閣中時。還下兩册。使卽釐正。而伊後經歲。迄不容手。事之駭惑。莫甚於是。日前因前望點下事。欲知丙申後前例有無。取見兩册。依舊是前本。特敎之下。如是束閣。其委折。不可不一番詳問。以此意。問于大提學吳載純處以啓。政院啓言。問于吳載純處。則以爲性本迷鈍。事多顚錯。聽瑩遺忘。尙未擧行。莫非臣昏憒稽忽之致云矣。敎曰。姑施問備薄勘。俾知改圖之方。以此分付。○承文院啓言。寫字官別副司果李廷彬有頉。而其祿窠。旣是啓下節目額內。則請移付祿試才窠。以爲勸奬之地。允之。敎曰。別副司果。果是何許名色。而啓下節目額內云云。又指何時節目乎。移付云云。亦甚未暢。令公事提調。更爲指一草記。該院啓言。別副司果。卽永付司果。而旣因特敎。故以別副司果稱之。而四十人元額。乃是　先朝壬申年啓下節目。故以啓下節目仰達。至於移付事。前日除出之窠。今則移充於元額之數。事異循例。故有所措辭。而語未別白。不勝惶㤍。敎曰。何時下敎。今始草記可乎。且有只令公事堂上。論理草記之命。則又如是其稽忽。大抵此文衡。外似重厚。臨事較計。十倍甚於工謀者流。此習。爲重臣切耻之後。無敢更售此等之習。自陷重罪事。卿其嚴加申飭。
정조 10년 · 강
有政。吏曹判書金魯鎭。參議李集斗。兵曹判書徐有隣進。
정조 10년 · 목
以李崇祜爲大司憲。趙城鎭爲大司諫。金遇國爲持平。洪聖淵爲兼文學。鄭萬始爲兼司書。沈豊之爲同經筵。金履鏞爲司諫。閔是祥爲　昭寧園守奉官。○以趙城鎭爲承旨。前望也。○再政。以蔡弘履爲兵曹參判。 李命植爲判義禁。李謙煥爲大司諫。李尙度爲修撰。李漢五爲全羅兵使。○敎曰。參議不待判堂。徑先出去。致使判堂獨政。擧措萬萬駭然。吏曹參議李集斗。下義禁府推考。
정조 10년 · 강
以吳載純爲大司憲。鄭存中爲大司諫。前望也。
정조 10년 · 목
憲長李崇祜有實★(虫+恙)。諫長李謙煥家在城外云。放傡許遞。入前望批下。
정조 10년 · 강
命備局有司堂上金華鎭。更卽牌招。
정조 10년 · 목
本局方有回啓事。而有司堂上鄭民始金華鎭。俱違召。政院請推。敎曰。其中時帶禁堂人。明當開坐。勢難來參。有司堂上金華鎭。更卽牌招擧行。
정조 10년 · 강
吏曹判書金魯鎭。參判趙時偉。聯疏陳做錯之失。都總管洪良浩。疏陳母病。乞賜試望變通。竝賜例批。
정조 10년 · 강
校理洪義浩上疏。賜批。
정조 10년 · 목
疏略曰。謹以八條二綱之說。仰效獻芹之誠。其一曰。先身敎以導儲嗣。殿下一言辭一動作之除。必曰是予儲嗣之所觀法也。一嚬笑一喜怒之間。亦曰是予儲嗣之所效則也。事事而及顧。念念而加勉。以至於粹然一出於正然後。方可爲身敎之道。而在殿下聖益聖之工。其效亦豈淺尠乎哉。伏望益懋對越之誠。以爲貽燕之本焉。其二曰。略細務以軫節宣。伏覩殿下。日三之接。雖或有時問斷。而處於燕閑。無往非潛心講學之時。月六之對。雖或有故停輟。而發之絲綸。無往非憂國恤民之事。臣固欽仰不已。而廈氊徊徨。旣貽獨勞之嘆。節目微瑣。每多下行之事。辭令或近於嚴急。攸司反眩於擧行。此專由於承佐無人之致。而嚮晦而息。古聖攸訓。知勤乃逸。明王所戒。倘於祈寒盛暑。或致起居之觸昌。積瘁殫勞。不覺榮衛之損和。則豈不有乖於大聖人節宣之義乎。伏望當勤而勤。務存大體。當逸而逸。闊略細務。深念頤養之道。以軫保嗇之方焉。其三曰。尊臺閣以開言路。竊跡挽近。非但臺閣之不尊而已。雖謂之賤莫如臺閣誠非過語。古之臺閣。出入禁闥而權貴側目。呼唱街路而豪猾屛息。今之臺閣。詣臺則爲輿㒗之指笑。在道則爲市童之嗤點。當之者。亦自視有赧赧欿然之色。此曷故焉。殿下之待臺閣。不能盡其道。而有以致此耳。試以近日事觀之。懲討之請。出於公憤。而無分輕重。一辭防拒。下以承順爲恭。則創出待處分姑停之謬例。上以摧折爲常。則至有付下吏替治之過擧。卽此數事。而臺閣之不尊。已無餘地。言路之不開。顧無怪耳。伏望惜臺閣之名。而重臺閣之官。借以辭色。紆以禮節。俾各自效。以開言路焉。其四曰。立規程以正士趨。借述倩書。場屋之雜亂依舊。浮華雕篆。章甫之禮讓無聞。至於一經講規。可期實效。而便同道謀之難成。數次面試。可絕倖路。而終若肘掣而不行。臨科責飭徒。歸虛文。入門搜檢。惟治末節。如是而何望其嚴科規正士習乎。伏願因此別試之成規。著爲講經之令式。特行面試之法。以沮冒赴之弊焉。其五曰。省宂費以慮水旱。國計之哀痛。莫今時若也。一遇水旱。則民何以資活。國何以與發乎。此或由於不知之中。有當費而惜費。不當費而輕費者故耳。伏願益懋崇儉之治。亟軫省宂之道焉。其六曰。鍊軍實以備陰雨。關西軍籍。徒擁虛簿。輦下精勇。漸遜前時。介胄治裝。爭尙鮮明。而其中則未必有也。武弁肆氣。或近驕塞。而其漸則不可長也。似此貌樣。將何以慮綢繆乎。伏願益軫擇將之謨。頻飭鍊卒之政焉。其七曰。嚴法禁以振紀綱。顧今紀綱之不振。智愚之所共知也。庶人之僭侈不改。官長之威令不行。諸法司。禁牌之法。風聞之規。蓋欲立紀綱正風化也。近年以來。因循謬例。出禁甚罕。至於風聞一款。尤不擧論。此雖緣紙牌之有禁。抑或慮傳聞之爽實。而恐未必矯枉而過中也。伏願申飭諸司。以復古規。爲淬礪頹綱之一助焉。其八曰。明賞罰以示懲勸。我殿下卽阼之初。賞必當。罰必行。褒善懲惡。各得其中。而竊觀近日。不無漸弛之憂。官秩超躐。未必人人而有勞。刑辟傅生。必欲事事而從輕。廉謹之選。終遲修擧。忠憤之論。只益怫鬱。殿下之賞罰。未知其爲十分得當也。伏願行賞而推難愼之意。用罰而懋嚴明之道。以爲懲勸之道焉。今臣所陳。有八其條。而若究其推行之本。則不過曰立志而行之。得人而任之而已。我殿下光御。已近於一紀。而化理未洽於八方。治不徯志。事與違心。則確然持守之功。有未免欠闕而然耳。志苟立得。則何患乎百度之叢脞。一世之委靡哉。雖然上天無獨運之理。聖主待弘功之賢。今日佐殿下之治者。果無一人之當聖心。則有君無臣。政謂是也。但患求之不得其道。寧有眞箇無其人之理乎。伏願恒勤側席之誠。勿以疏遠而棄之。勿以微賤而忽之。取廣其路。用當其任焉。目下大義理。無過於嚴懲討三字。向日煥九究覈之啓。幸蒙允兪。而又下酌處之命。處分顚倒。無異戲劇。卽此一事。有以知我殿下待臺閣不誠之端。伏願廓然改圖。亟從三司之請。臣兄仁浩。方帶承宣。臣之春秋兼銜。乞命該曹。照例遞改。批以。新登瀛選。首陳言疏八目條陳。無非目下要務。極庸嘉乃。當體念。所帶春秋兼銜。遞仍當否。下該曹稟處。
정조 10년 · 목
同副承旨李泰永書啓。臣馳往傳諭于洪樂性。則以爲。莫念自己負犯。不顧三司聲罪。徒以違傲爲可畏。趨走爲臣分。幸其倖逭。晏然冒進。則臣身固不足恤。國之四維。張乎不張乎。惟嶺海鈇銊是俟云。臣姑爲仍留。敎以。知道。筵敎。領相當傳之。卿之如是固執。誠非始料所及。卿其安心勿辭。須卽入來肅命。仍爲登對。聽我面諭事。更爲傳諭。期於偕入。○政院啓言。領敦寧洪樂性。伏承聖諭。萬萬惶感。趨伏城闉云矣。敎以。安心入來肅命事。遣承旨更爲傳諭。